google/wiki40b huggingface dataset:
Jan Kiepura

Bakgrunn

Jan Kiepura var sønn av den tidligere profesjonelle sangerinne Miriam (født Neuman), og Franciszek Kiepura, som var baker og eide en dagligvarehandel. Moren var jødisk. Han hadde en bror, Władysław.
Etter å ha fullført grunnutdannelsen begynte han å studere jus ved universitetet i Warszawa, men tok samtidig sangtimer hos de store Wacław Brzeziński og Tadeusz Leliwa. Han sang i små roller ved operaen i Warszawa, og senere i Lviv og Poznań.

Karriere

Hans første ekte debut kom med tittelrollen i Faust i 1925 ved operaen i Warszawa. Han bestemte seg så for å debutere i Paris, men stanset på veien i Wien, og forble der. I Wien fanget han oppmerksomheten til Franz Schalk, som var direktør ved Wiener Staatsoper – og den innflytelsesrike sangerinnen Maria Jeritza. Slik debuterte han i Wien i Puccinis Tosca til enorm suksess – og det til tross for at han sang mesteparten av sitt parti på polsk, da han kjente kun de to hovedariene på italiensk. I pressen ble han kjent som ”tenorenes konge” , ”stemmens Krøsus” , og til og med som ”Carusos etterfølger”.
Han sang senere rollen som Calaf i Puccinis Turandot ved samme operahus, og debuterte så ved La Scala i 1929 i Tosca, og sang ved samme operahus i urpremieren av Le preziose ridicole under ledning av Arturo Toscanini og i Manon ledet av Victor de Sabata. Han sang videre i Covent Garden, Opéra Comique, og Operaen i Berlin. Hvert besøk i Polen skapte stor sensasjon og entusiasme. Med tiden begynte Kiepura sin karriere som filmstjerne, først i samarbeid med den berlinske UFA, og senere med filmselskaper i Hollywood. 
I 1938 debuterte han i Metropolitan som Rodolfo i Puccinins La Bohème, og sang senere ved samme scene Don José i Carmen og Il duca di Mantova i Verdis Rigoletto. Han sang også ved Teatro Colón i Buenos Aires, og sammen med sin kone Marta Eggerth ved Broadway i Den glade enke av Franz Lehár. Denne operetten stilte de opp også i andre amerikanske byer, og etter andre verdenskrig også i England, Frankrike, Italia og Tyskland.
Kiepura var ikke virksom kun på operascenen, men også på filmlerretet – han spilte i mange musikkfilmer. Med sin vakre stemme, fysiske attraktivitet og mesterlige teknikk gjorde han seg gjeldende som en av det 20. århundres største operasangere.
Han ble gravlagt på Powązki-kirkegården i Warszawa. Fra 1967 holdes det årlig en sangfestival i Krynica-Zdrój til hans ære.
Se meg

Innhold

Vi møter seks hovedpersoner som hver sliter med sine ting i livet. Steven er en tøffing som har havnet i ei klemme med kriminelle. Maria har en alkoholisert mor som hun forsøker å skjule fra sine omgivelser. Lucas er andre generasjons innvandrer som sliter med at foreldrene ikke godtar hans kjærlighet til noen andre en den de vil gifte ham bort med. Robyn er ei jente som sliter med overbeskyttende foreldre og dette fører til at hun rømmer hjemmefra. Elise har en mor som kun er opptatt av sin nye samboer og føler seg forlatt av de hun har nærmest og Tobias er en gutt som oppdager at hans legning ikke står til hans homofobe fars vilje. Disse karakterene og deres venner og familier brettes brutalt ut for publikum og vi følger dem i en kort periode og får oppleve hvordan disse ungdommene ønsker å bli sett av de som står dem nærmest.
Ethel

Etymologi

Ethel er en kortform av navn som begynner på det gammelengelske leddet æðel, «edel».
Wehrmacht tjenestemedalje

Historie

Medaljen ble innført 16. mars 1936 og alle i Wehrmacht kunne få medaljen hvis en hadde utført tjeneste for Wehrmacht i fire år eller mer.

Design

4. klasse er i matt sølv og har Wehrmacht-ørnen og inskripsjonen «Treue Dienste in der Wehrmacht» (tro tjeneste i Wehrmacht) på advers. På revers har den tallet «4» i senter av en krans av ekeløv. 3. klasse hadde samme design men i bronse og med tallet «12» på revers. 2. klasse er et malteserkors i sølv med Wehrmacht-ørnen i senter på advers, og tallet «18» på revers. 1. klasse er et malteserkors i gull, det er større enn 2. klasse, og har «25» på revers. Spesialklassen for 40 års tjeneste var samme medalje som 1. klasse men med ekeløv på medaljebåndet.
Alle har blått medaljebånd, og med de respektive tyske ørner fra den militære gren de tilhørte, Heer, Kriegsmarine eller Luftwaffe.

Bæring

Kun to medaljer av denne type kunne bæres sammen, 3.-4. klasse, 2.-3. klasse, 1.-4. klasse, og 40 årsmedaljen sammen med 3. klasse. Medaljen kunne bæres alene, i en gruppe, eller som båndstripe til daglig bruk.
Kaldvell Sykehjem

Kalvild sykehjem var et hjem for senildemente. Sykehjemmet holdt til i Kalvild gård på Kaldvell utenfor Lillesand, ved det tidligere Kalvild Træsliperi. Sykehjemmet ble drevet av Norske Kvinners Sanitetsforening avdeling Aust-Agder, fra begynnelsen av 1960-årene og frem til 2000. Ved omgjøringen til sykehjem var det arkitektene Ugland & Thorne som stod for arkitektarbeidet.
Bygningsmassen ble i 2007 solgt til Sparebanken Sør. I 2009 ble den videresolgt til Den kristelige menighet, også kalt Smiths venner. Formålet var å drive kurs- og konferansesenter.

Arkivet

Arkivmateriale etter Kalvild sykehjem befinner seg på Aust-Agder museum og arkiv i Arendal.
Bedre Helse

Bedre Helse er et norsk magasin som dekker stoffområdene mat, helse, livsstil. Utgiver er Egmont Hjemmet Mortensen. Bedre Helse kommer med 11 utgaver i året.
Forsvarsdepartementets opplysningskontor

Forsvarsdepartementets opplysningskontor var en norsk ettereningsavdeling under Forsvarsdepartementet. Kontoret ble opprettet ved utbruddet av andre verdenskrig med Ragnvald Alfred Roscher Lund som sjef. De fleste av de ansatte var sivile akademikere.
Kontoret ble opprettet 30. september 1939 og Roscher Lund ble beordret som sjef fra fra 11. oktober.
Statens Uddannelsesstøtte

Statens Uddannelsesstøtte (SU) er i Danmark en overførselsindkomst som studenter over 18 år på gymnasiale og videregående utdannelser samt elever over 18 år på visse erhvervsutdannelser har rett til; noenlunde tilsvarende den norske Statens lånekasse for utdanning.

Historie

SU ble innført i 1970 etter Ungdommens Uddannelsesfond, som ble finansiert av Tipstjenesten. Før innføringen av denne eksisterte en lignende ordning kalt Dansk Studiefond. Felles for alle tre er at de skulle søke å kompensere for sosial ulikhet, således at «ingen dygtige elever skulle fravælge at studere på grund af manglende økonomiske muligheder».
Formålet med ytelsen er å skape gode rammer for å studere eller lære ved å holde behovet for å arbeide ved siden av på et minimum.
I 2013 var det blant de politiske partiene forhandlinger om en SU-reform. Målet for reformen er å få studentene hurtigere igjennom utdannelsen og en besparelse på to milliarder kroner. Utgiften var da omkring 19 milliarder kroner årlig. På samme tid kom en avgjørelse fra EU-domstolen i februar 2013 som avgjorde at utenlandske studenter i Danmark fra EU- eller EØS-land har krav på SU hvis de har status som arbeidstager. Uddannelsesministeriet anslo i 2013 at SU til utenlandske studenter ville bety en ekstrautgift på 200 millioner kroner. Politikere fryktet at den generøse støtten ville lokke mange utenlandske studenter til Danmark. Dansk Folkepartis forskningstalsmann Jens Henrik Thulesen Dahl fryktet at de 200 millioner kronene var lavt satt, da de utenlandske studentene både kunne se frem til en gratis utdannelse, SU-støtte og undervisning på engelsk. Utdannelsesminister Morten Østergaard mente ikke at EU-domstolen ville få betydning for forhandlingene omkring SU-reformen.
Hypancistrus inspector

Akvaristikk

Hypancistrus inspector er en populær akvariefisk. Anbefalte vannverdier er temperatur mellom 23 og 29 °C, pH mellom 5,4 og 7,6 og en hardhet mellom 0 og 5 °dH.
Xenoleini

Utseende

Små til middelsstore, brunspraglete trebukker. Antennene er minst dobbelt så lange som kroppen.

Levevis

Som de fleste andre trebukker borer larvene i ved.

Utbredelse

Gruppen er utbredt i Sørøst-Asia, fra India i vest til Ny-Guinea i øst og Japan i nord.
Bovril

Historikk

Bovril ble utviklet som følge av den fransk-prøyssiske krig, Frankrike bestilte store mengder storfekjøtt til sine tropper hos skotten John Lawson Johnston. Han hadde tilgang til store mengder storfekjøtt, som var spredd over det britiske imperiet og i Sør-Amerika. Transport og lagring av dette storfekjøttet ville by på store problemer, derfor utviklet Johnston et produkt han kalte Johnston's Fluid Beef (Johnstons flytende storfekjøtt) som senere ble kjent som Bovril.
Bovril blandet ut i varmt vann var del av kostholdet til soldatene som kjempet i skyttergravene under første verdenskrig. Da Ernest Shackletons Endurance-ekspedisjon var strandet på Elefantøya var Bovril og varmt vann den eneste varme drikken for ekspedisjonsmedlemmene.
Rignotbreen

Rignotbreen er en isbre i Antarktis. Den er om lag sju km lang og drenerer nordsiden av King Peninsula og flyter ut i Abbotisen.
Breen ble navngitt av Advisory Committee on Antarctic Names (US-ACAN) etter Eric J. Rignot ved Jet Propulsion Laboratory ved California Insititute of Technology. Han benyttet fjernmålinger til å studere isbrembevegelser i Antarktis fra 1990-årene.
Aritmetisk logisk enhet

En aritmetisk logisk enhet (engelsk: arithmetic logic unit, forkortet ALU) er en elektronisk krets som utfører aritmetiske og logiske operasjoner. De er fundamentale byggeklosser i CPU-er og mange andre mikroprosessorer. Moderne CPU-er og GPU-er inneholder veldig kompliserte, og gjerne flere, ALU-er.
Matematikeren John von Neumann framla i 1945 konseptet med ALU-er i en rapport han skrev om en ny datamaskin kalt EDVAC.

Tidlig utvikling

Sammen med kollegaene sine, jobbet von Neumann i 1946 med å utvikle en datamaskin for Princeton Institute for Advanced Study. Denne ble prototypen for mange senere datamaskiner. Blant komponentene von Neumann mente at maskinen trengte, var en ALU.
Von Neumann hevdet at en ALU var en nødvendighet i en datamaskin, fordi det var hevet over all tvil at en de ville måtte utføre regneoperasjoner som addering, subtrahering, multiplisering og dividering. Han mente at det var naturlig at en datamaskin skulle ha spesialiserte «organer» for slike operasjoner.

Tallsystemer

En ALU må behandle tall på med samme format som resten av den digitale kretsen. For moderne prosessorer vil dette innebære å bruke binært tallsystem med toerkomplement. Tidlige datamaskiner brukte mange forskjellige måter å representere tall på, inkludert enerkomplement, fortegnsbit, og til og med titallsystemet. ALU-er for hvert av disse systemene har forskjellig design.

Praktisk virkemåte

De fleste operasjonene i en prosessor utføres av én eller flere ALU-er. En ALU får sine data fra registre, utfører operasjonen og skriver resultatet til et register. En kontrollenhet forteller ALU-en hva slags operasjon den skal utføre. Andre mekanismer sørger for å flytte data mellom registrene og minnet.

Inndata og utdata

Inndataene til en ALU er de verdiene beregningene skal utføres på (kalt operander). En kode fra prosessorens kontrollenheten forteller hvilken operasjon som skal utføres. Utdataene er resultatet fra beregningen.
I mange ALU-design inkluderer inn- og utdataene også flere tilstandskoder som leses fra og skrives til et statusregister. Disse kodene signaliserer mente, overflyt, deling på null, osv. Fra en heltallsdivisjon vil det også være mulig å både kvotienten og resten som resultat.

ALU-er og FPU-er

En FPU (floating point unit) utfører også aritmetiske operasjoner på to tall, men for tall som er representert som flyttall, som er mye mer komplisert enn toerkomplementrepresentasjonen brukt i typiske ALU-er. For å utføre disse kompliserte beregningene inneholder en FPU flere kompliserte kretser, inkludert flere ALU-er.
En krets vil vanligvis bare bli kalt en ALU dersom den opererer på heltallsformater. Kretser som opererer på andre tallformater, som flyttall og komplekse tall, får navn som bedre beskriver deres arbeidsoppgaver.
Hode- og hals-kreft

Hode- og hals-kreft (HHK) er en gruppe krefttyper som kan oppstå i øvre luftveier, svelg, munnhule og nesehule.

Hyppighet/Epidemiologi

I tall fra USA utgjør hode- og nakke-kreft 3-5% av alle maligne tilfeller. Dette utgjør rundt 17 nye tilfeller pr 100 000 innbygger hvert år. Menn er langt hyppigere rammet enn kvinner, med en ratio på over 3:1. For larynxcancer er ratioen på opptil 4-5:1. Forskjellen har minket litt de siste år, noe som kan skyldes at kvinner i økende grad bruker tobakksprodukter.
I India og Sørøst-asia er insidensen av hode-/hals-kreft høyere enn ellers, på opptil 25 pr 100 000 pr år. Dette er trolig grunnet forbruket av betel-nøtter i denne regionen.
Hal B. Wallis

Biografi

Familien hans flyttet til Los Angeles i California i 1922 hvor han etterhvert fikk seg jobb hos Warner Bros. i 1923.
Blant de mange store filmene han har produsert finner vi Casablanca, en av de mest kritikerroste filmene i Hollywoods historie, i tillegg til den Oscar-belønte filmen Jente med mannsmot med blant annet John Wayne. Wallis sluttet hos Warner Bros. i 1944 for å jobbe som selvstendig produsent. 
Wallis var gift to ganger, først med skuespilleren Louise Fazenda, og senere med skuespilleren Martha Hyer fra 1966 til 1986.
Wallis døde i Rancho Mirage i California, 88 år gammel.
Kulde

Kulde er tilstanden eller den subjektive oppfatningen av å ha lav temperatur, en mangel på varme.
Det kaldeste det er teoretisk mulig å oppnå er det absolutte nullpunkt, definert som 0 K på kelvinskalaen, noe som tilsvarer -273,15 °C på Celsiusskalaen.
Temperaturen er knyttet til varmeenergi i et objekt eller stoff, som er den kinetiske energien av de tilfeldige bevegelsene stoffet består av. Stoffet har mindre varmeenergi om det er kaldt enn når det er varmt. Hvis det var mulig å avkjøle et system til absolutt nullpunkt, ville alle partiklene i stoffet være i ro. Legemet ville da hatt null varmeenergi. I skildringen i kvantemekanikk ville stoffet likevel ha nullpunktsenergi, selv ved det absolutte nullpunkt, på grunn av usikkerhetsprinsippet.

Kjøling

Kjøling viser til prosessen med å bli kald, eller å redusere temperaturen. Dette kan gjøres ved å fjerne varme fra et system, eller ved å utsette systemet til et miljø med lavere temperatur.
Væsker som benyttes for å kjøle ned objekter blir vanligvis kalt kjølevæsker. Luftkjøling er prosessen med å avkjøle en objekt ved å utsette det for luft. Dette kan bare fungere om luften har lavere temperatur enn objektet, og prosessen kan forsterkes ved å øke overflatearealet eller senke massen til objektet.
En annen vanlig metode for å kjøle ned et objekt er å utsette det for is, tørris eller flytende nitrogen. Dette fungerer ved konveksjon der varmen blir overført fra det relativt varme objektet til det relativt kale kjølemiddelet.

Fysiologi

Pattedyr har en varmblodig fysiologi. De har derfor en oppfatning av varmetrivsel som et resultat av kroppstemperaturen. Varmetrivselen er avhengig av stoffskiftet og miljøet omkring dyret, og blir påvirket av varmeledning, konveksjon, stråling og varmetap ved fordamping. Varmetrivselen blir opprettholdt når varmen skapt av stoffskiftet får lov til å forsvinne, slik at en opprettholder komfortabel kroppstemperatur. Når temperaturen ikke kan opprettholdes på grunn av for stort varmetap, vil man føle at man er for kald.
Kulde har flere fysiologiske og patologiske effekter på menneskekroppen, samt på andre organismer. Kalde miljøer kan føre til visse fysiologiske trekk, samt ha en direkte effekt på evnen til å bevege seg. Ekstremt kalde temperaturer kan føre til frostskade og hypotermi, som igjen kan føre til død.

Klima

Innen klimatologien henger kulden sammen med årstider, graden av solinnstråling, drivhuseffekten, vindavkjøling og den modererende effekten fra havene. Kulden forbindes gjerne med vinteren. Kulden gjør at snøkrystaller kan dannes ved nedbør dersom temperaturen er under 0 °C.
Avesta (skriftsamling)

Avesta eller Zend-Avesta er en tekstsamling fra zoroastrismen, en religion som oppsto i Perserriket ca 1 000 / 600 f.Kr. Noen av tekstene anses å være skrevet av den mytiske / historiske religionsstifteren Zarathustra.
Avesta besto opprinnelig av 21 bøker, men bare en av disse er bevart i sin helhet: Videvdad. Etter den arabiske ekspansjonen på 600-tallet kom zoroastrismen i mindretall i Iran, og tekstene ble mindre utbredt. Alle håndskriftene som finnes av de ulike Avesta-tekstene kan spores tilbake til ett enkelt håndskrift, som ble nedskrevet omkring år 1000 e.Kr. Innholdet i Avesta er imidlertid kjent fra en fortegnelse fra 800-tallet over alle kjente religiøse skrifter.
Statist

Statist (fra tysk, av latin: stare, «stå») er en skuespiller hvis oppgave er å opptre i bakgrunnen på en film, i et TV-program eller i en teaterforestilling. Statistroller krever sjelden kunnskaper om eller erfaring med skuespill. Store filmer ansetter gjerne hundrevis av statister. På engelsk kalles en statist for «background actor» eller «extra(s)».
Troides rhadamantus

Utseende

Kroppen har et ytre skjelett (hudplater) som holder de bløte indre organer på plass. Det ytre hudskjelettet er bygd opp for det meste av kitin.  Bakkroppens indre organer består av fordøyelsesorganer, forplantningsorganer og åndedrett. Åndedrettet hos sommerfugler foregår ikke ved lunger, men ved at luft hentes inn og ut av kroppen gjennom små hull i hudskjelettet (spirakler).  I kroppen er det et svært finmasket system av trakéer som leder oksygenet til kroppens vitale deler. En blodvæske som sirkulerer i kroppen, pumpes rundt av et avlangt rørformet hjerte.  
Brystpartiet består for det meste av vingenes muskulatur. Sanseorganer, for syn, smak og lukt er stort sett plassert i hodet. Nervesystemet består av en bukmarg med to nervestrenger og én nerveknute (ganglion) i hvert kroppssegment. Den første nerveknuten, som ligger foran munnåpningen, er spesielt stor og omtales som hjerne.
Larvens hode består av en hard hodekapsel med noen punktøyne. Under øynene er det noen små antenner larven bruker til å finne riktig føde. Larvens bakkropp består nesten bare av fordøyelsessystemet. Dette er ganske kort og mye av maten larven spiser passerer før all næringen er tatt opp. Avføringen kommer ut som små kuler helt bakerst på kroppen.  Larvene ånder gjennom åpninger i hudskjelettet (spirakler), langs kroppens sider.

Levevis

Parringen skjer ved sammenkobling mellom de to kjønnene. Eggene legges rett på larvens næringsplante. Larven lever som plantespiser og er radikalt forskjellige fra de voksne, både i levevis og i kroppsbygning.  
Troides rhadamantus tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Mellom larvestadiet og det voksne stadiet er et puppestadium,  en hvileperiode, der sommerfuglens indre og ytre organer endres. Larvens bøyelige og myke kropp omdannes til en puppe med et hardt skall. Når skallet er hardt begynner omdanningen fra larve til den voksne (imago) sommerfuglen. De indre organer brytes i varierende grad ned til en cellemasse.  En omorganisering skjer og dyret bygges opp igjen.  Puppeperioden varierer etter temperaturen.
Neoleptura

Utseende

Middelsstore, slanke, matte, svarte trebukker med gulbrunlige dekkvinger. Kroppsformen er avlang, bredest ved dekkvingenes rot. Antennene er litt sagtakkede og kortere enn kroppen. Pronotum er mer eller mindre klokkeformet, smalere enn dekkvingenes rot. Dekkvingene er jevnt avsmalnende bakover. Beina er middels lange og tynne.

Levevis

De aller fleste blomsterbukkene har larver som lever i død ved, men det finnes også enkelte som lever i urter, i nedfalne kongler etc. Ingen angriper levende planter. De voksne billene, som oftest er aktive midt på sommeren, besøker gjerne blomster, særlig skjermplanter og andre planter med hvite, åpne blomster. Dette gjelder dog ikke alle artene. Blomsterbukkene er livlige insekter i motsetning til de fleste andre trebukker som virker ganske trege.

Utbredelse

Slekten er bare kjent fra Mexico.
Anci

Anci (kinesisk: 安次区 ; pinyin: Āncì Qū) er et bydistrikt i byprefekturet Langfang i provinsen Hebei i Folkerepublikken Kina. Arealet er på 595 km² og innbyggertallet ca 350.000 innbyggere.
Grunnkretser i Nordkapp kommune

Grunnkretser i Nordkapp kommune er delområder og grunnkretser som seksjonerer Nordkapp kommune, Finnmark, for folketellingsformål og lignende. I noen tilfeller sammenfaller de med kirkesogn, med valgkretser og med nåværende eller tidligere skolekretser.
NM i mangekamp 1959

NM i mangekamp 1959 var en del av NM i friidrett 1959.
Det ble konkurrert i femkamp og tikamp for menn, og trekamp og femkamp for kvinner. 
Mesterskapet i trekamp for kvinner og femkamp for menn ble arrangert i Gjøvik 21. juni.
Mesterskapet i femkamp for kvinner og tikamp ble arrangert i Steinkjer 1.-2. august.
Bom Basker

Bom Basker er et band som ble satt sammen i forbindelse med utgivelsen av barneplate Går i fjøs i 2009. Felespiller Gjermund Larsen stod bak utgivelsen, og albumet ble gitt ut under navnet Gjermund Larsen og Bom Basker på Øra Fonogram. På albumet presenteres tradisjonelle barnesanger i ny drakt. For albumet ble de nominert til Spellemannprisen 2009 i klassen barneplater.
Bom Basker består av rapperen Trond Wiger fra Gode Ord Dør Sist, trekkspilleren Frode Haltli og vokalisten Runa Hestad.
Zjores Alfjorov

Biografi

Alfjorov ble født i Vitsebsk i den hviterussiske SSR i Sovjetunionen. Hans far het Ivan Karpovitsj Alferov og hans mor het Anna Vladimirovna og var jøde. Han ble oppkalt etter den franske sosialisten Jean Jaurès, mens storebroren hans ble oppkalt etter Karl Marx. Faren sluttet seg til bolsjevikene i 1917.
Pontus Hultén

Liv og virke

Pontus Hultén var sønn av sjefen for det svenske Naturhistoriske riksmuséet, botanikeren Eric Hultén. Han begynte sin karriere som intendant ved samme museum etter å ha studert kunsthistorie.
Hultén var direktør ved Moderna Museet i Stockholm fra 1960 til 1973, og maktet å gjøre museet til en av verdens fremste kunstinstitusjoner. Han produserte mange banebrytende utstillinger, som for eksempel «Rörelse i konsten» med blant andre Jean Tinguelys og Per Olov Ultvedts bevegelige skulpturer. Utstillingen «4 amerikanare» fra 1962 med amerikansk popkunst viste for det svenske og europeiske publikum verk av kunstnere som Robert Rauschenberg og Jasper Johns allerede innen de hadde slått gjennom i USA. I 1963 vakte han igjen oppsikt med «Retrospektive» av Jackson Pollock (1912-1956, abstrakt ekspresjonisme) og «Action Painting». Han var også den første museumsdirektør som gjorde Andy Warhol kjent i Europa (1968). 
En annen bemerkelsesverdig prestasjon for Hultén kom i forbindelse med utstillingen «Önskemuseet», da Hultén overtalte den svenske regjering til å bidra med fem millioner kroner for innkjøp av et antall verk till museets samlinger. Disse verk er i dag helt uvurderlige i pengeverdi og utgjør kjernen i museets samlinger. 
I 1977 ble Hultén første direktør ved Pompidou-senteret i Paris. I 1980 flyttet han til Los Angeles for å bygge opp et nytt museum for samtidskunst der (Museum of Contemporary Art, grunnlagt 1981). I 1985 grunnla han Institute des Hautes Études en Arts Plastiques i Paris. Hultén ble siden leder for Palazzo Grassi i Venezia, kunstnerisk direktør ved Kunst- und Ausstellungshalle i Bonn, og sjef ved Museum Jean Tinguely i Basel.
Blant hans kunstnervenner inngikk fremfor alt Niki de Saint Phalle, Jean Tinguely, Claes Oldenburg, Sam Francis og Rebecca Horn.
I 2005 donerte Hultén ca. 700 verk, det vil si så godt som hele sin private samling, til Moderna Museet. Han grupperte verkene i tre seksjoner: «Pontus' venner» (som de ovennevnte), «Hultén i speilet» (svært personlige verker som var dedisert til ham selv, av kunstnere som Sebastián Matta og Piotr Kowalski), og «Mellom tegn og tegning» (med grafiske arbeider og det som er samlingens kjerneverker av Max Ernst, Kasimir Malevitsj, Marcel Duchamp og Constantin Brancusi).

Utstilling i Norge

Utstillingen «Pontus Hulténs kunstsamling» ble vist ved Henie Onstad Kunstsenter i 2007.
Chandigarh (distrikt)

Demografi

Ved folketellingen i 2011 var det 1 054 686 innbyggere i distriktet, mot 900 635 i 2001. Den urbane befolkningen utgjør 97,25 % av befolkningen.
Barn i alderen 0 til 6 år utgjorde 11,18 % ved folketellingen i 2011 mot 12.84 % i 2001. Antallet jenter i den alderen per tusen gutter var 867 i 2011 mot 845 i 2001.